Publication: Magyar Közlöny
Issue: MK-2010-77 (Year: 2010, Number: 77)
Era: contemporary
Section: 15. melléklet a 31/2010. (V. 13.) EüM rendelethez
Paragraph Index: 627

2. Kórkép leírása 2.1. Az osteoporosis (csontritkulás) a csontváz generalizált, progresszív metabolikus megbetegedése, amelyben a csonttömeg megfogyása, a microarchitectura károsodása és a csontminőség romlása fokozott törékenységhez vezet. Ezért az osteoporosis következtében fellépő csonttörések típusos helyei kezdetben a csigolyák és a radius distalis vége, majd idősebb korban válnak egyre gyakoribbá a humerus proximalis törései és a csípőtáji törések. Legtöbbször a betegség postmenopausalis és senilis formáival találkozhatunk, de egyre nő a szekunder osteoporosisok előfordulása is, amelyeket más szervek betegségei vagy gyógyszerek okoznak. Az osteoporosis népbetegség, az Európai Vertebralis Osteoporosis Tanulmány (EVOS) szerint hazánkban megközelítőleg 600 ezer nőt és 300 ezer férfit érint az 50 év feletti korosztályban. A csontritkulás klinikai jelentőségét a kóros csonttörés és annak szövődményei adják, azon belül is a legnagyobb jelentőségűek a csípőtáji törések. Felmérések szerint a csípőtáji töröttek 12-20%- a a fractura utáni első évben meghal, mintegy fele élete végéig ellátási segítségre szorul, s csupán minden ötödik beteg gyógyul teljesen. A csigolyatörések zöme fokozatosan keletkezik, és sokáig rejtve marad, csupán az esetek 10%-a kerül azonnal észlelésre. 2.2. Az osteoporosis terápiája alapvetően a törések – azon belül is a legnagyobb veszélyt jelentő csípőtáji törések – megelőzésére irányul. Az osteoporosis multifaktoriális betegség, de az egyes tényezők egymáshoz való viszonya még kevéssé tisztázott. Mind az osteoporosis, mind az osteoporosisos csonttörés kialakulásának kockázatát több tényező növelheti, egyes tényezők mindkettőt. A legfontosabb, validált rizikófaktor az életkor. A 80 év feletti populációban történik a csonttörések 25%-a. Az osteoporosis további rizikófaktorai a női nem, kis testtömeg vagy 10%- nál több testtömeg elvesztése, osteoporosisra pozitív családi anamnézis, korábbi csonttörés, hypogonadismus (oestrogen hiány), szteroidhormonok és pajzsmirigy hormonok túlzott hatása, alultápláltság/malabsorptio/maldigestio (kalcium-, fehérje-, vitaminhiány), renalis hypercalciuria, immobilizáció, súlytalanság, krónikus máj- és vesebetegségek, dohányzás, alkoholizmus, porogén gyógyszerek tartós szedése. Ezek a rizikófaktorok a postmenopausás életszakaszban a legjelentősebbek, de nem egyformán hangsúlyosak. 2.3. Az osteoporosis kezelésének alapja az elegendő kalcium és D-vitamin bevitel, továbbá a megfelelő mértékű fizikai aktivitás. Szükség esetén gyógyszeres terápiával lehet a csontritkulás folyamatát gátolni. 2.4. Primer prevenció alatt azon postmenopausás nők kezelése értendő, akiknek fokozott kockázatuk van csonttörésre, és a gyógyszeres kezeléssel a kockázatuk csökkenthető. 2.5. Az eljárásrend a postmenopauzás nők osteoporosis miatt kialakuló csonttörésének primer megelőzését célzó kezelését határozza meg, nem foglalja magába a csontritkulást szűrő programokat. 2.6. Törési kockázatok 2.6.1. alacsony, 58 kg alatti testtömeg 2.6.2. csípőtörés a szülői anamnézisben 2.6.3. felnőttkori, nem erős traumával összefüggő csonttörés az anamnézisben 2.6.4. minimum 4 egység alkohol fogyasztása naponta (1 alkohol egység 8-10 g alkoholt jelent, ami szeszes italban kifejezve 1 pohár sör, 1 dl bor, 2 cl rövidital) 2.6.5. rheumatoid arthritis miatti gyógyszeres kezelés 2.6.6. tartós, 3 hónapot meghaladó szisztémás kortikoszteroid-kezelés (minimum napi 5 mg prednisolon, vagy azzal ekvivalens más kortikoszteroid) 2.6.7. fokozott csontturnover 2.6.8. elesési kockázatot növelő állapotok 2.7. Alacsony csontsűrűség kockázatai 2.7.1. alacsony, 22 kg/m2 alatti testtömeg index (body mass index, BMI) 2.7.2. testtömeg 10%-nál nagyobb arányú elvesztése 2.7.3. osteoporosisra pozitív családi anamnézis 2.7.4. spondilitis ankylopoetica 2.7.5. Crohn-betegség gyógyszeres kezelése 2.7.6. elhúzódó, vagy tartós immobilitással járó állapotok 2.7.7. kezeletlen korai (45 éves kor előtt kezdődő) menopausa 2.7.8. dohányzás 2.7.9. inzulinfüggő diabetes mellitus (IDDM, 1. típusú cukorbetegség) 2.7.10. hyperthyreosis glucocorticoid túltermelés 2.7.11. hypogonadismus miatti oestrogen hiány 2.7.12. krónikus malnutritio, malabsorptio, maldigestio (kalcium-, fehérje-, vitaminhiány) 2.7.13. krónikus máj- és vesebetegségek 2.7.14. renalis hypercalciuria 2.7.15. porogén gyógyszerek tartós szedése 2.7.16. szervtranszplantáció utáni állapot

Source: https://magyarkozlony.hu/hivatalos-lapok/611c5e584c1a1d6d6c82990316b856590b944204/dokumentumok/02a633dc638c6a5a364ab9978d09a00e37c5471d/letoltes